ՖԻՖԱ-ի կանանց աշխարհի գավաթ

**ՖԻՖԱ-ի կանանց աշխարհի գավաթ**, ֆուտբոլի միջազգային մրցաշար, որին մասնակցում են սպորտի միջազգային կառավարող մարմնի՝ Ֆուտբոլի միջազգային ֆեդերացիայի (ՖԻՖԱ) անդամ երկրների կանանց ազգային հավաքականները: 1991 թվականից ի վեր, երբ Չինաստանում անցկացվեց առաջին մրցաշարը (այն ժամանակ՝ ՖԻՖԱ-ի կանանց աշխարհի առաջնություն), այն անցկացվում է չորս տարին մեկ՝ տղամարդկանց աշխարհի առաջնությունից մեկ տարի անց:

Մրցաշարի ներկայիս ձևաչափով, որը նախատեսում է 32 ուղեգիր, հյուրընկալող երկրի հավաքականն ինքնաբերաբար ստանում է առաջին տեղը, իսկ մյուս ազգային թիմերը երեք տարի տևող որակավորման փուլում պայքարում են մնացած 31 տեղերի համար: Բուն մրցաշարը, որը կոչվում է «Աշխարհի գավաթի եզրափակիչ փուլ», անցկացվում է հյուրընկալող երկրի (կամ երկրների) մարզադաշտերում և տևում է շուրջ մեկ ամիս: Կայացած ինը ՖԻՖԱ-ի կանանց աշխարհի գավաթի մրցաշարերից հինգ տարբեր ազգային հավաքականներ դարձել են չեմպիոն: Միացյալ Նահանգները չորս անգամ ապահովել է տիտղոսը, մինչդեռ Գերմանիան՝ երկու անգամ, իսկ Ճապոնիան, Նորվեգիան և Իսպանիան՝ մեկական տիտղոս։

Կանանց աշխարհի առաջնությունը հյուրընկալել է ութ երկիր: Չինաստանը և Միացյալ Նահանգները մրցաշարն անցկացրել են երկուական անգամ, իսկ Ավստրալիան, Գերմանիան, Կանադան, Նոր Զելանդիան, Շվեդիան և Ֆրանսիան՝ մեկական անգամ:

2023 թվականի առաջնությունը հյուրընկալեցին Ավստրալիան և Նոր Զելանդիան. այն դարձավ Հարավային կիսագնդում անցկացված առաջին մրցաշարը, երկու երկրների կողմից համատեղ կազմակերպված կանանց աշխարհի առաջին գավաթը, ինչպես նաև ՖԻՖԱ-ի պատմության մեջ առաջին մրցաշարը (թե՛ տղամարդկանց, թե՛ կանանց), որն անցկացվեց երկու տարբեր կոնֆեդերացիաներում: 2027 թվականի առաջնությունը կհյուրընկալի Բրազիլիան՝ դառնալով Հարավային Ամերիկայում անցկացվող առաջին խաղարկությունը: Իսկ 2031 թվականի մրցաշարը նախատեսվում է անցկացնել Կոստա Ռիկայում, Ճամայկայում, Մեքսիկայում և ԱՄՆ-ում. այն կլինի ավելի քան երկու երկրների կողմից հյուրընկալվող առաջին առաջնությունը, որին կմասնակցեն 48 թիմեր:

## Ձևաչափ
### Որակավորում
Աֆրիկյան ֆուտբոլի կոնֆեդերացիան (CAF), Ասիական ֆուտբոլի կոնֆեդերացիան (AFC), Հյուսիսային, Կենտրոնական Ամերիկայի և Կարիբյան ավազանի ֆուտբոլի կոնֆեդերացիան (ԿՈՆԿԱԿԱՖ), Հարավային Ամերիկայի ֆուտբոլի կոնֆեդերացիան (ԿՈՆՄԵԲՈԼ), Օվկիանիայի ֆուտբոլի կոնֆեդերացիան (OFC) և Եվրոպական ֆուտբոլային ասոցիացիաների միությունը (ՈՒԵՖԱ) այն կոնֆեդերացիաներն են, որոնք վերահսկում են որակավորման մրցաշարերը ՖԻՖԱ-ի վեց մայրցամաքային գոտիներում (Աֆրիկա, Ասիա, Հյուսիսային և Կենտրոնական Ամերիկա և Կարիբյան ավազան, Հարավային Ամերիկա, Օվկիանիա և Եվրոպա): ՖԻՖԱ-ն նախապես որոշում է, թե յուրաքանչյուր մայրցամաքային գոտի քանի տեղ կստանա յուրաքանչյուր մրցաշարի համար՝ կախված յուրաքանչյուր կոնֆեդերացիայի թիմերի համեմատական ​​​​ուժից: Եզրափակչի ուղեգիրը ավտոմատ կերպով շնորհվում է Աշխարհի առաջնության հյուրընկալող երկրին: Մյուս կոնֆեդերացիաները, բացառությամբ ՈՒԵՖԱ-ի, իրենց որակավորման մրցաշրջաններն անցկացնում են մայրցամաքային մրցաշարերում: 2015 թվականից սկսած՝ եզրափակիչ փուլի մասնակիցների թիվը 16-ից դարձել է 24, ապա՝ 32, իսկ 2031 թվականի առաջնությունից այն կհասնի 48-ի:

### Եզրափակիչ մրցաշար
Եզրափակիչ մրցաշարին մասնակցում են 12-ից 32 ազգային հավաքականներ (2031 թվականից՝ 48), որոնք շուրջ մեկ ամիս մրցում են հյուրընկալող երկրում (կամ երկրներում): Մրցաշարն անցկացվում է երկու փուլով՝ խմբային փուլ, որին հաջորդում է փլեյ-օֆֆը:

Խմբային փուլում թիմերը բաժանվում են չորսական անդամից բաղկացած խմբերի: Յուրաքանչյուր խմբում խաղերն անցկացվում են շրջանաձև համակարգով, որտեղ յուրաքանչյուր թիմ երեք հանդիպում է անցկացնում նույն խմբի մյուս թիմերի դեմ: Արդար խաղի սկզբունքը պահպանելու նպատակով խմբերի վերջին տուրի հանդիպումները նշանակվում են նույն ժամին: 2015 թվականի 24 թիմից բաղկացած ձևաչափով 1/8 եզրափակիչ (կամ փլեյ-օֆֆ) էին դուրս գալիս յուրաքանչյուր խմբի առաջին և երկրորդ տեղերը զբաղեցրած թիմերը, ինչպես նաև երրորդ հորիզոնականում հայտնված լավագույն չորս թիմերը: Դասակարգումը կատարվում է միավորների հիման վրա. 1994 թվականից ի վեր հաղթանակի համար շնորհվում է երեք միավոր, ոչ-ոքիի համար՝ մեկ, իսկ պարտության համար՝ զրո (նախկինում հաղթողը ստանում էր երկու միավոր): Իսկ 2031 թվականից սկսած՝ փլեյ-օֆֆ կանցնեն նաև երրորդ տեղը զբաղեցրած 8 լավագույն թիմերը:

Յուրաքանչյուր խմբում թիմի դիրքը որոշվում է հետևյալ կերպ.

# Խմբային խաղերում ամենաբարձր միավորների քանակը
# Խմբային խաղերում ամենամեծ գոլերի տարբերությունը
# Խմբային խաղերում ամենաբարձր գոլերի քանակը
# Եթե ​​վերը նշված չափանիշները կիրառելուց հետո մեկից ավելի թիմ մնա հավասար, նրանց դասակարգումը կորոշվի հետևյալ կերպ.
## Ակումբների միջև ամենաբարձր միավորների քանակը անձնական խաղերում
## Թիմերի միջև ամենամեծ գոլերի տարբերությունը անձնական խաղերում
## Թիմերի միջև ամենաբարձր գոլերի քանակը անձնական խաղերում

Փլեյ-օֆֆը մեկ խաղից բաղկացած օլիմպիական համակարգով մրցաշար է, որտեղ անհրաժեշտության դեպքում հաղթողին որոշելու համար նշանակվում է լրացուցիչ ժամանակ և հետխաղյա 11-մետրանոց հարվածաշար: Այն սկսվում է 1/8 եզրափակչից, որին հաջորդում են քառորդ եզրափակիչը, կիսաեզրափակիչը, երրորդ տեղի համար հանդիպումը (որին մասնակցում են կիսաեզրափակչում պարտված թիմերը) և, վերջապես, եզրափակիչը: Իսկ 2031 թվականից սկսած՝ թիմերի քանակի 48-ի հասնելու հետ կապված, փլեյ-օֆֆը կսկսվի 1/16 եզրափակչից:

## Պատմություն
Կանանց աշխարհի առաջնության առաջին փորձերը թվագրվում են 1970 թվականին. այդ անունը կրող առաջին մրցաշարն անցկացվեց հուլիսին Իտալիայում, որտեղ հաղթող դարձավ Դանիան: Դրան հաջորդեց 1971 թվականին Մեքսիկայում կայացած և ՖԻՖԱ-ի հովանու ներքո չգտնվող մեկ այլ առաջնություն. այստեղ նույնպես հաղթեց Դանիան՝ «Ացտեկա» մարզադաշտում կայացած եզրափակչում 3:0 հաշվով առավելության հասնելով Մեքսիկայի նկատմամբ: 1980-ականներին Իտալիայում անցկացվեցին «Մունդիալիտոյի» չորս խաղարկություններ, որոնցում Իտալիան և Անգլիան նվաճեցին երկուական տիտղոս:

1970-ականներին մի շարք երկրներ վերացրին կանանց ֆուտբոլի նկատմամբ գործող արգելքները, ինչը հանգեցրեց բազմաթիվ նոր թիմերի ձևավորմանը: 1975-ին Ասիայում և 1984-ին Եվրոպայում կայացած պաշտոնական մայրցամաքային առաջնություններից հետո Էլեն Ուիլը հայտարարեց, որ ՖԻՖԱ-ի կոնգրեսից ավելի մեծ ջանքեր է ակնկալում կանանց ֆուտբոլի խթանման գործում: Արդյունքում 1988-ին Չինաստանում անցկացվեց ՖԻՖԱ-ի կանանց հրավիրովի մրցաշարը՝ ստուգելու համար համաշխարհային առաջնություն կազմակերպելու իրագործելիությունը: Մրցաշարին մասնակցեցին 12 ազգային հավաքականներ (4-ը՝ ՈՒԵՖԱ-ից, 3-ը՝ Ասիական ֆուտբոլի կոնֆեդերացիայից, 2-ը՝ ԿՈՆԿԱԿԱՖ-ից և մեկական թիմ՝ Հարավային Ամերիկայի ֆուտբոլի կոնֆեդերացիայից,Աֆրիկյան ֆուտբոլի կոնֆեդերացիայից ու Օվկիանիայի ֆուտբոլի կոնֆեդերացիայից): Բացման խաղը (Չինաստան-Կանադա) հավաքեց 45,000 հանդիսատես, իսկ մրցաշարի միջին հաճախելիությունը կազմեց 20,000 մարդ, ինչի շնորհիվ այն հաջողված համարվեց: Եվրոպայի չեմպիոն Նորվեգիան եզրափակչում 1:0 հաշվով հաղթեց Շվեդիային, իսկ Բրազիլիան նվաճեց երրորդ տեղը՝ հետխաղյա 11-մետրանոցներով առավելության հասնելով տանտերերի նկատմամբ: Հունիսի 30-ին ՖԻՖԱ-ն հաստատեց պաշտոնական Աշխարհի գավաթի ստեղծումը, որը կրկին անցկացվեց Չինաստանում 1991 թվականին: Այս անգամ ևս 12 թիմեր պայքարեցին տիտղոսի համար. եզրափակչում ԱՄՆ-ն 2:1 հաշվով հաղթեց Նորվեգիային՝ Միշել Ակերսի դուբլի շնորհիվ:

1995 թվականին Շվեդիայում կայացած մրցաշարի ժամանակ փորձարկվեց թայմ-աութի գաղափարը, որի կիրառումը մրցաշարի կեսին սահմանափակվեց միայն խաղային դադարներով: Այդ նորամուծությունն այդպես էլ չարմատավորվեց և չեղարկվեց հենց այդ առաջնությունից հետո: 1995-ի եզրափակչում Նորվեգիան, որը խմբային փուլում արդեն հասցրել էր 17 գոլ խփել, 2:0 հաշվով հաղթեց Գերմանիային՝ նվաճելով իր առայժմ միակ չեմպիոնական տիտղոսը: 1999 թվականի առաջնության ամենահիշարժան պահերից մեկը դարձավ ամերիկացի պաշտպան Բրենդի Չեսթեյնի տոնակատարությունը՝ Չինաստանի դեմ խաղում հաղթական 11-մետրանոցն իրացնելուց հետո: Նա հանեց մարզաշապիկն ու պտտեցրեց գլխավերևում, ինչպես հաճախ անում են տղամարդ ֆուտբոլիստները: Կալիֆոռնիայի Փասադենա քաղաքի Ռոուզ Բոուլ մարզադաշտում կայացած այդ եզրափակչին ներկա էր 90,185 մարդ:

1999 և 2003 թվականների կանանց աշխարհի առաջնություններն անցկացվեցին ԱՄՆ-ում: 2003-ի մրցաշարը սկզբնապես պետք է հյուրընկալեր Չինաստանը, սակայն SARS համաճարակի պատճառով այն տեղափոխվեց Միացյալ Նահանգներ: Որպես փոխհատուցում՝ Չինաստանը պահպանեց 2003-ի առաջնությանն ավտոմատ մասնակցելու իր իրավունքը և ինքնաբերաբար ընտրվեց որպես 2007 թվականի ՖԻՖԱ-ի կանանց աշխարհի առաջնության հյուրընկալող երկիր: 2007-ի հոկտեմբերին կայացած քվեարկության արդյունքում որոշվեց, որ 2011-ի առաջնությունը կանցկացվի Գերմանիայում, իսկ 2011-ի մարտին ՖԻՖԱ-ն 2015-ի առաջնությունը հյուրընկալելու իրավունքը շնորհեց Կանադային: 2015 թվականի մրցաշարի մասնակիցների թիվը 16-ից ընդլայնվեց՝ հասնելով 24-ի:

2015 թվականի ՖԻՖԱ-ի կանանց աշխարհի գավաթի ժամանակ Բրազիլացի Ֆորմիգան և ճապոնացի Հոմարե Սավան աննախադեպ ելույթ ունեցան իրենց վեցերորդ Աշխարհի գավաթում։ Քառասուն տարեկան հասակում Քրիստի Փիրսը դարձավ կանանց աշխարհի գավաթի խաղին մասնակցած ամենատարեց խաղացողը։ 2015 թվականի մարտին ՖԻՖԱ-ն 2019 թվականի կանանց աշխարհի առաջնությունը հյուրընկալելու իրավունքը շնորհեց Ֆրանսիային՝ նախապատվությունը տալով վերջինիս Հարավային Կորեայի նկատմամբ։

2019 թվականի մրցաշարում, որը տեղի ունեցավ Ֆրանսիայում, ԱՄՆ-ն չորրորդ անգամ հաղթեց մրցույթում։

2023 թվականին Ավստրալիան և Նոր Զելանդիան առաջին անգամ համատեղ հյուրընկալեցին ՖԻՖԱ-ի կանանց աշխարհի առաջնությունը, որի մասնակից թիմերի թիվը 24-ից ընդլայնվեց 32-ի: Սա Հարավային կիսագնդում անցկացված առաջին մրցաշարն էր: Քանի որ Ավստրալիան և Նոր Զելանդիան համապատասխանաբար Ասիական և Օվկիանիայի ֆուտբոլի կոնֆեդերացիաների անդամներ են, սա ՖԻՖԱ-ի մեծահասակների առաջին մրցաշարն էր, որն անցկացվեց երկու տարբեր կոնֆեդերացիաներում: Իսպանիան եզրափակչում 1:0 հաշվով հաղթեց Անգլիային՝ նվաճելով իր առաջին տիտղոսը: Գերմանիայից հետո Իսպանիան դարձավ երկրորդ երկիրը, որը հաղթել է թե՛ տղամարդկանց, թե՛ կանանց աշխարհի առաջնություններում: 2027 թվականին Բրազիլիան կհյուրընկալի առաջնությունը՝ այն առաջին անգամ բերելով Հարավային և Լատինական Ամերիկա: 2031 թվականին Կոստա Ռիկան, Ճամայկան, Մեքսիկան և ԱՄՆ-ը կդառնան երկրորդ համատեղ հյուրընկալողները, իսկ թիմերի քանակը 32-ից կդառնա 48: Իսկ 2035 թվականին մրցաշարը կանցկացվի Միացյալ Թագավորության երկրներում (Անգլիա, Շոտլանդիա, Ուելս և Հյուսիսային Իռլանդիա):

## Գավաթ
Ներկայիս գավաթը 1998 թվականին ստեղծել է Ուիլյամ Սավայան՝ 1999 թվականի առաջնության համար: Այն ունի պարուրաձև ժապավենի տեսք, որի գագաթին ֆուտբոլային գնդակ է: Գավաթը քանդակվել է Միլանում՝ «Sawaya & Moroni» ստուդիայում. այն ունի 47 սմ բարձրություն, կշռում է 4,6 կգ և պատրաստված է 23 կարատանոց դեղին ու սպիտակ ոսկով պատված ստերլինգ արծաթից: 2010 թվականներին գավաթը համալրվեց կոնաձև հիմքով, որի տակ փորագրված են մրցաշարի նախորդ բոլոր հաղթողների անունները: 2015 թվականին գավաթի արժեքը գնահատվել է շուրջ 30,000 դոլար. համեմատության համար՝ տղամարդկանց աշխարհի գավաթը ձուլված է 18 կարատանոց ոսկուց, իսկ դրանում առկա թանկարժեք մետաղի արժեքը կազմում է 150,000 դոլար: Այնուամենայնիվ, յուրաքանչյուր չեմպիոնի համար պատրաստվում է նոր «Հաղթողի գավաթ», որը մնում է թիմին, մինչդեռ բնօրինակը պահվում է ՖԻՖԱ-ի մոտ, և չեմպիոնները տուն են տանում միայն դրա կրկնօրինակը:

2007 թվականից ի վեր հաղթողներին շնորհվում է նաև ՖԻՖԱ-ի չեմպիոնի նշանը, որը կրում են հաղթող թիմի մարզաշապիկների վրա մինչև հաջորդ մրցաշարի հաղթողների որոշումը։

## Հյուրընկալող երկրներ

## Մասնակցություն

Գրառումներ՝

* 2003 թվականի կանանց աշխարհի առաջնությունը սկզբնապես նախատեսված էր անցկացնել Չինաստանում, սակայն ՖԻՖԱ-ն այն շնորհեց 2000 թվականի հոկտեմբերին։ SARS-ի բռնկումից հետո այն 2003 թվականի մայիսին վերահաստատվեց Միացյալ Նահանգների կողմից։
* 2023 թվականի կանանց ֆուտբոլի աշխարհի առաջնությունը նոր ռեկորդ սահմանեց բոլոր մրցաշարերի համար՝ բացառությամբ տղամարդկանց ֆուտբոլի աշխարհի առաջնության։

## Արդյունքներ
* aet: լրացուցիչ ժամանակից հետո
* p: 11-մետրանոցների հարվածաշար

; Գրառումներ՝

Ընդհանուր առմամբ, առնվազն մեկ Կանանց աշխարհի առաջնության մասնակցել է 44 պետություն: Նրանցից միայն հինգին է հաջողվել դառնալ աշխարհի չեմպիոն: Նվաճած 4 տիտղոսներով Ամերիկայի Միացյալ Նահանգների հավաքականն ամենահաջողակն է մրցաշարի պատմության մեջ. այն այն բացառիկ յոթ թիմերից մեկն է, որը մասնակցել է բոլոր առաջնություններին: Ամերիկուհիները ռեկորդակիր են նաև լավագույն քառյակում հայտնվելու (8 անգամ), նվաճած մեդալների (8) և եզրափակիչներին մասնակցելու (5) քանակով: Նրանց է պատկանում նաև ամենաերկար՝ երեք անընդմեջ եզրափակիչների շարքը (2011, 2015 և 2019 թվականներին):
կենտրոն|մինի

### Թիմեր, որոնք հասել են լավագույն չորս հորիզոնականներին

: 

### Լավագույն արդյունքներն ըստ կոնֆեդերացիաների
2023 թվականի դրությամբ՝ ՖԻՖԱ-ի վեց կոնֆեդերացիաներից չորսի ներկայացուցիչները հասել են Կանանց աշխարհի առաջնության եզրափակիչ.միակ բացառությունները Աֆրիկայի ֆուտբոլի կոնֆեդերացիան ու Օվկիանիայի ֆուտբոլի կոնֆեդերացիան են: Հարավային Ամերիկայի ֆուտբոլի կոնֆեդերացիան որի ներկայացուցիչը հասել է եզրափակիչ, սակայն չի հաղթել (2007 թվականի եզրափակչում Բրազիլիայի կրած պարտությունից հետո): Աֆրիկյան թիմերից ամենահեռուն գնացել է Նիգերիան, որը 1999 թվականին դուրս մնաց քառորդ եզրափակչից: Օվկիանիան Աշխարհի առաջնություններին պատվիրակել է երկու թիմ՝ Ավստրալիան և Նոր Զելանդիան, սակայն Ավստրալիան խմբային փուլի արգելքը չէր հաղթահարում այնքան ժամանակ, քանի դեռ երկրի ֆուտբոլի ֆեդերացիան չէր տեղափոխվել Ասիական ֆուտբոլի կոնֆեդերացիա: Իսկ Նոր Զելանդիան (որը մնում է Օվկիանիայի ֆուտբոլի կոնֆեդերացիայի կազմում) դեռևս ոչ մի անգամ չի հասել փլեյ-օֆֆ փուլ:

Միացյալ Նահանգները և Նորվեգիան միակ թիմերն են, որոնք հաղթել են իրենց սեփական կոնֆեդերացիաների կողմից հյուրընկալված մրցաշարերում. ԱՄՆ-ն հաղթել է 1999-ին (սեփական հարկի տակ) և 2015-ին (Կանադայում), իսկ Նորվեգիան՝ 1995-ին (Շվեդիայում):

## Հեռարձակում և եկամուտներ
2017 թվականի տվյալներով՝ 2015 թվականի ՖԻՖԱ-ի կանանց աշխարհի առաջնության եզրափակիչը դարձավ Ամերիկայի Միացյալ Նահանգների պատմության մեջ ամենադիտվող ֆուտբոլային հանդիպումը՝ հավաքելով շուրջ 23 միլիոն հանդիսատես։ Այն իր լսարանով գերազանցեց նույնիսկ Բասկետբոլի ազգային ասոցիացիայի (NBA) և Հոկեյի ազգային լիգայի (Սթենլիի գավաթ) 2015 թվականի եզրափակիչներին։ Բացի այդ, այն դարձավ մրցաշարերի պատմության ամենադիտվող իսպանալեզու հեռարձակումը։ Ընդհանուր առմամբ, աշխարհում ավելի քան 750 միլիոն մարդ է հետևել այդ առաջնությանը։

2023 թվականի կանանց աշխարհի առաջնությունը գեներացրեց 570 միլիոն դոլարի եկամուտ։ Համեմատության համար՝ դա կազմում է 2018 թվականի տղամարդկանց աշխարհի առաջնության եկամուտների (6,1 միլիարդ դոլար) ընդամենը 9%-ը:

2023 թվականին ՖԻՖԱ-ն առաջին անգամ առանձնացրեց կանանց աշխարհի առաջնության հեռարձակման իրավունքները տղամարդկանց մրցաշարից։ Նույն տարվա մայիսին նախագահ Ջանի Ինֆանտինոն հայտարարեց, որ ցածր գնային առաջարկների պատճառով 2023 թվականի առաջնությունը հնարավոր է չհեռարձակվի եվրոպական «Մեծ հնգյակի» երկրներում: 2023 թվականի հունիսի 3-ի դրությամբ՝ ՖԻՖԱ-ն դեռևս համաձայնության չէր եկել Իսպանիայի, Գերմանիայի, Իտալիայի, Ֆրանսիայի, Ճապոնիայի և Միացյալ Թագավորության հեռարձակողների հետ։ Օրինակ՝ գերմանական ZDF և ARD հեռուստաընկերությունները կանանց առաջնության համար առաջարկում էին 2022 թվականի տղամարդկանց առաջնության գումարի ընդամենը 3%-ը, ֆրանսիական ու իսպանական հեռարձակողները՝ 5%-ից պակաս, իսկ իտալականները՝ 1%-ից էլ քիչ։

## Ռեկորդներ և վիճակագրություն
### Լավագույն գոլերի հեղինակներ
[աջից|մինի|Բրազիլացի [Մարթա (ֆուտբոլիստուհի)|Մարթան ավագների ֆուտբոլի աշխարհի առաջնությունների բոլոր ժամանակների լավագույն ռմբարկուն է։]]

; Անհատական

; Երկիր

## Մրցանակներ
Յուրաքանչյուր Աշխարհի գավաթի ավարտին մրցանակներ են շնորհվում ընտրված խաղացողներին և թիմերին՝ մրցաշարում իրենց վերջնական թիմային դիրքերից բացի այլ նվաճումների համար։

* **Ներկայումս ՖԻՖԱ-ի տեխնիկական ուսումնասիրությունների խումբը սահմանում է մրցաշարից հետո հինգ մրցանակ․**
** **«Ոսկե գնդակ»** (ներկայումս առևտրային անվանումով «Adidas Golden Ball») մրցաշարի լավագույն խաղացողի համար (առաջին անգամ շնորհվել է 1991 թվականին).
** **«Ոսկե խաղակոշիկ»** (ներկայումս առևտրային անվանումով «Adidas Golden Boot», նախկինում հայտնի որպես «Ոսկե խաղակոշիկ») մրցաշարի լավագույն գոլ խփողի համար (առաջին անգամ շնորհվել է 1991 թվականին).
** **«Ոսկե ձեռնոց»** (ներկայումս առևտրային անվանումով «Adidas Golden Glove», նախկինում հայտնի որպես «Լավագույն դարպասապահ»)՝ մրցաշարի լավագույն դարպասապահի համար (առաջին անգամ շնորհվել է 2003 թվականին).
** **ՖԻՖԱ-ի երիտասարդ խաղացողի մրցանակ**՝ մրցաշարի 21 տարեկանից փոքր լավագույն խաղացողի համար՝ օրացուցային տարվա սկզբին (առաջին անգամ շնորհվել է 2011 թվականին).
** **ՖԻՖԱ-ի «Արդար խաղի» գավաթ**՝ մրցաշարի ընթացքում արդար խաղի լավագույն ցուցանիշ ունեցող թիմի համար (առաջին անգամ շնորհվել է 1991 թվականին):

* Այժմ մրցաշարի ընթացքում երկրպագուների կողմից քվեարկվում է մեկ մրցանակ՝
** **Խաղի լավագույն խաղացողը** (ներկայումս առևտրային անվանումով «VISA խաղի լավագույն խաղացող»)՝ մրցաշարի յուրաքանչյուր խաղի ընթացքում խաղացողի կողմից ցուցաբերած բացառիկ խաղի համար (առաջին անգամ շնորհվել է 2003 թվականին):

* Այժմ մրցաշարի ավարտից հետո երկրպագուների կողմից քվեարկվում է մեկ մրցանակ՝
** **Մրցաշարի գոլը** (ներկայումս առևտրային անվանումով «Hyundai-ի մրցաշարի լավագույն գոլը»)՝ երկրպագուների կողմից մրցաշարի ընթացքում խփված լավագույն գոլի համար (առաջին անգամ շնորհվել է 2007 թվականին):

* Հետևյալ հինգ մրցանակները այլևս չեն շնորհվում.
** **«All-Star հավաքական»**՝ մրցաշարի լավագույն խաղացողների կազմի համար (ընտրվել է տեխնիկական ուսումնասիրության խմբի կողմից, շնորհվել է 1999-ից 2015 թվականներին).
** **«Ամենազվարճալի թիմ»**՝ մրցաշարի ընթացքում երկրպագուներին ամենաշատը զվարճացրած թիմի համար (քվեարկվել է երկրպագուների կողմից մրցաշարի ավարտից հետո, շնորհվել է 2003 և 2007 թվականներին).
** **«ՖԱՆտազիա»**՝ մրցաշարի լավագույն տասնմեկ խաղացողներից բաղկացած կազմի համար (քվեարկվել է երկրպագուների կողմից մրցաշարի ավարտից հետո, շնորհվել է 2003 թվականին).
** **«Երազանքի թիմ»**՝ երկրպագուների կողմից մրցաշարի լավագույն մարզիչի և տասնմեկ խաղացողներից բաղկացած կազմի համար (քվեարկվել է երկրպագուների կողմից մրցաշարի ավարտից հետո, շնորհվել է 2015 թվականին)․
** **«Խաղացողներ, որոնք համարձակվել են փայլել»**՝ մրցաշարի տասը հիմնական խաղացողների համար, ովքեր «համարձակվել են փայլել» (ընտրվել է տեխնիկական ուսումնասիրության խմբի կողմից, շնորհվել է 2019 թվականին):

## Նշումներ


## Ծանոթագրություններ

## Արտաքին հղումներ
* 
* UEFA's page on the FIFA Women's World Cup, UEFA.com 
* Women's World Cup at the RSSSF 

Կատեգորիա:Կանանց սպորտ
Կատեգորիա:Կանանց ֆուտբոլ
Կատեգորիա:ՖԻՖԱ
Կատեգորիա:Ֆուտբոլի աշխարհի առաջնություն